Saaristolaislimppua ja muita nautintoja Saaristo näytti jälleen eilen aamulla alkutalven parhaat puolensa. Aurinko sinnitteli näkyvillä parin tunnin ajan ja kultasi maiseman todella upeaksi. Myös luonto heräsi hetkeksi horroksestaan, kun telkkä ja palokärki innostuivat hyörimään rannan tuntumassa. Joutsenella näyttää olevan vielä koko perhe koossa, ja niinpä sekin toi komean katraansa rantaan ruokailemaan.
Aamun ensimmäiset auringonsäteet pilkistävät Airisrannan pihalle vastapäisen saaren takaa. Olen onnekas, kun saan asua kauniiden maisemien ympäröimänä. Vaikka meri sinänsä on upea, rakastan myös laajoja peltomaisemia ja usvaisia metsänrantoja. Tämä rauhallinen maisema avautuu etupihan puolelta. Joskus pellolla näkyy jopa hirviä ruokailemassa, mutta lähes päivittäisiä pihapiirin vierailijoita ovat kuitenkin peurat ja kauriit. Ne käyvät tutkimassa, löytyisikö pihalta jotakin syötävää.
Nykyisin käyttämäni resepti on sovellus Inkoon limpusta ja Nauvon limpusta, ja hyviä leipiä sillä on tullut. SAARISTOLAISLIMPPU
Lumi ja sinisenharmaa meri muodostavat sellaisen harmonian, joka rauhoittaa levottomimmankin sielun. Tämä maisema avautuu verannan ja keittiön ikkunoista. Huomaan aika usein keskeyttäneeni jonkun homman vain siksi, että unohdun tuijottelemaan kaukaisuuteen. Puut ja koko puutarha verannan ikkunan takana ovat uskomattoman kauniita lumipeitteen alla. Huikaisevan valkoinen pihapiiri antaa valoa myös muualle sisätiloihin, ei pelkästään verannalle. Onneksi kaikissa huoneissa on suuret ja korkeat ikkunat, joista valo pääsee tulvimaan pimeimpäänkin aikaan. Olisipa ihanaa, jos lumi pysyisi puissa koko talven.
Airisrannassa lumi tuli ja meni. Torstaina meilläkin saatiin nauttia häivähdyksestä lunta. Maisema muuttui heti valoisemmaksi, ja oli oikein mukava tunnelma, kun maa oli valkoisen harson peitossa. Nyt kun ympäröivä maailma on jälleen musta, lyhdyillä saa onneksi aikaan valopilkkuja hämäriin iltapäiviin. Tänäänkin meillä ripoteltiin lyhtyjä vähän joka puolelle pihamaata. Isänpäivän kunniaksi piti tietysti hieman herkutella. Olin aikaisemmin syksyllä nähnyt jossain lehdessä jäädytetyn suklaakakun ohjeen, ja sitä oli nyt sitten hyvä syy kokeilla. Tällaiset jäädytettävät kakut ovat muutenkin ehdottomia suosikkejani, koska ne voi tehdä hyvissä ajoin pakasteeseen, eikä niiden täyttämiseen ja koristelemiseen tarvitse enää juhlapäivänä varata aikaa.